钦定古今图书集成/理学汇编/经籍典/第157卷 > 《攻玉赋》〈以他山之石为韵〉赵昂
## 钦定古今图书集成/理学汇编/经籍典/第157卷 > 《攻玉赋》〈以他山之石为韵〉赵昂

有美玉于斯，有工人在兹。玉待人而成器，人舍玉而
何之？于是施其巧，审其思，事必坚决，心无坠亏。再视
再度，以蒙夫精鉴；匪瑕匪刿，宁有于吾欺？向无质直
之性，琬琰之姿，特达人许，清贞自持。则大匠不顾，天
材或遗。亦何知入之于火也，不变其色；投之于泥也，
不染其缁。良工见此，心焉多惜。直以为珽，圆而作璧。
无枉纤毫，皆知所适。遇今晨之发彩，冀入珪璋；察往
日之屈蒙，期分玉石。于是虹气于白，鸡冠与赤。执之
以礼，故有藉而见文；受之必齐，非许城而不易。固有
烦于必琢，应无惮于可磨。元黄糅色，山水腾波。但因
时而获赏，敢轻议乎其他。人未我知，甘无言于见弃；
贤能相达，将不索而谓何。况乎玉之寡，珉之多？夫子
有《比德》之叹，卞生为《追怨》之歌。歌曰：“昔之玉在石，石
在山，山有玉兮隐其间。今则石为错，玉为环，环亦献
兮君解颜。与生刍为比，与郄桂同攀。岂辛勤于道路，
徒抱泣于荆蛮。”